CELEX: 32013B0574
Language: mt
Date: 2013-04-17 00:00:00
Title: 2013/574/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2011

16.11.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 308/221
            
         
      DEĊIŻJONI TAL-PARLAMENT EWROPEW
   
   tas-17 ta’ April 2013
   dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2011
   (2013/574/UE)
   IL-PARLAMENT EWROPEW,
   
               —
            
            
               wara li kkunsidra l-kontijiet annwali definittivi tal-Aġenzija Komunitarja għall-Kontroll tas-Sajd għas-sena finanzjarja 2011,
            
         
               —
            
            
               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Aġenzija Komunitarja għall-Kontroll tas-Sajd għas-sena finanzjarja 2011, flimkien mat-tweġibiet tal-Aġenzija (1),
            
         
               —
            
            
               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7–0041/2013),
            
         
               —
            
            
               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
            
         
               —
            
            
               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
            
         
               —
            
            
               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,
            
         
               —
            
            
               wara li kkunsidra r-Regolament tal-Kunsill (KE) Nru 768/2005 tas-26 ta’ April 2005 li jistabbilixxi Aġenzija Komunitarja għall-Kontroll tas-Sajd u li jemenda r-Regolament (KEE) Nru 2847/93 li jistabbilixxi sistema ta’ kontroll li tapplika għall-Politika Komuni tas-Sajd (4), u b’mod partikolari l-Artikolu 36 tiegħu,
            
         
               —
            
            
               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u partikolarment għall-Artikolu 94 tiegħu,
            
         
               —
            
            
               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għas-Sajd (A7-0109/2013),
            
         
               1.
            
            
               Jagħti l-kwittanza lid-Direttur Eżekuttiv tal-Aġenzija Komunitarja għall-Kontroll tas-Sajd għall-implimentazzjoni tal-baġit tal-Aġenzija għas-sena finanzjarja 2011;
            
         
               2.
            
            
               Jippreżenta l-kummenti tiegħu fir-riżoluzzjoni t’hawn taħt;
            
         
               3.
            
            
               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għall-Kontroll tas-Sajd (preċedentement imsemmija bħala l-Aġenzija Komunitarja għall-Kontroll tas-Sajd), lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).
            
         
      
         
            Il-President
         
         Martin SCHULZ
         
      
      
         
            Is-Segretarju Ġenerali
         
         Klaus WELLE
         
      
   
   
      (1)  ĠU C 388, 15.12.2012, p. 86.
   
      (2)  ĠU L 248, 16.9.2002, p. 1.
   
      (3)  ĠU L 298, 26.10.2012, p. 1.
   
      (4)  ĠU L 128, 21.5.2005, p. 1.
   
      (5)  ĠU L 357, 31.12.2002, p. 72.
   
      
         RIŻOLUZZJONI TAL-PARLAMENT EWROPEW
      
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2011
      IL-PARLAMENT EWROPEW,
      
                  —
               
               
                  wara li kkunsidra l-kontijiet annwali definittivi tal-Aġenzija Komunitarja għall-Kontroll tas-Sajd għas-sena finanzjarja 2011,
               
            
                  —
               
               
                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Komunitarja għall-Kontroll tas-Sajd għas-sena finanzjarja 2011, flimkien mat-tweġibiet tal-Aġenzija (1),
               
            
                  —
               
               
                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7–0041/2013),
               
            
                  —
               
               
                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
               
            
                  —
               
               
                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
               
            
                  —
               
               
                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,
               
            
                  —
               
               
                  wara li kkunsidra r-Regolament tal-Kunsill (KE) Nru 768/2005 tas-26 ta’ April 2005 li jistabbilixxi Aġenzija Komunitarja għall-Kontroll tas-Sajd u li jemenda r-Regolament (KEE) Nru 2847/93 li jistabbilixxi sistema ta’ kontroll li tapplika għall-Politika Komuni tas-Sajd (4), u b’mod partikolari l-Artikolu 36 tiegħu,
               
            
                  —
               
               
                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u partikolarment għall-Artikolu 94 tiegħu,
               
            
                  —
               
               
                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
               
            
                  —
               
               
                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għas-Sajd (A7-0109/2013),
               
            
                  A.
               
               
                  billi l-Qorti tal-Awdituri ddikjarat li kisbet assigurazzjonijiet raġonevoli tal-affidabbiltà tal-kontijiet annwali tal-Aġenzija Komunitarja għall-Kontroll tas-Sajd (“l-Aġenzija”) għas-sena finanzjarja 2011 kif ukoll tal-legalità u tar-regolarità tat-tranżazzjonijiet sottostanti,
               
            
                  B.
               
               
                  billi fl-10 ta’ Mejju 2012 il-Parlament ta l-kwittanza lid-Direttur Eżekuttiv tal-Aġenzija għall-implimentazzjoni tal-baġit tagħha għas-sena finanzjarja 2010 (6), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:
                  
                              —
                           
                           
                              ħeġġeġ lill-Aġenzija ttejjeb il-Programm ta’ Ħidma Annwali tagħha billi tinkludi objettivi speċifiċi li jistgħu jitkejlu kemm f’livell ta’ qasam politiku kif ukoll f’dak operattiv, billi jiġu stabbiliti indikaturi SMART,
                           
                        
                              —
                           
                           
                              ħeġġeġ lid-Direttur Eżekuttiv jissodisfa bis-sħiħ l-obbligi tiegħu li jinkludi fir-rapport tiegħu lill-awtorità tal-kwittanza li jiġbor fil-qasir ir-rapport tas-Servizz tal-Awditjar Intern (IAS), ir-rakkomandazzjonijiet kollha li saru u l-azzjonijiet kollha meħuda abbażi ta’ tali rakkomandazzjonijiet,
                           
                        
                              —
                           
                           
                              stieden lill-Aġenzja tirrevedi s-Sistema ta’ Kontroll Intern (ICS) tagħha, tirfed id-dikjarazzjoni annwali ta’ assigurazzjoni tad-Direttur Eżekuttiv tagħha u tirrevedi l-proċeduri amministrattivi u operattivi kollha tagħha, b’dokumentazzjoni sussegwenti tal-fluss tax-xogħol u l-kontroll fundamentali,
                           
                        
            
                  C.
               
               
                  billi l-baġit kumplessiv tal-Aġenzija għall-2011 kien jammonta għal EUR 12 850 000, meta mqabbel ma’ EUR 11 013 000 fl-2010, ammont li jirrappreżenta żieda ta’ 16,7 %,
               
            
                  D.
               
               
                  billi l-kontribuzzjoni inizjali tal-Unjoni għall-baġit tal-Aġenzija għall-2011 kienet ta’ EUR 11 850 000 (7), li tirrappreżenta żieda ta’ 40,90 % meta mqabbla mal-kontribuzzjoni inizjali tagħha tal-2010 (EUR 8 410 000),
               
            
         Ġestjoni baġitarja u finanzjarja
      
      
                  1.
               
               
                  Ifakkar li l-kontribuzzjoni totali tal-Unjoni għall-baġit tal-Aġenzija għall-2011 kienet ta’ EUR 12 850 000;
               
            
                  2.
               
               
                  Jinnota mill-kontijiet annwali tagħha għall-2011 li l-Aġenzija impenjat 99 % tal-kontribuzzjonijiet mogħtija u ħallset 89 % tal-approprjazzjonijiet għall-ħlasijiet disponibbli (eskluża n-nefqa minn sorsi oħra ta’ dħul); jilqa’ l-fatt li fir-Rapport Annwali tal-Attività tagħha għall-2011 (RAA) (8), l-Aġenzija ppreżentat lill-awtorità tal-kwittanza data li turi r-rata ġenerali tal-eżekuzzjoni tal-baġit f’termini ta’ impenji u pagamenti; ifakkar li fl-2010, l-Aġenzija impenjat 98,3 % tas-sussidju mogħti u ħallset 85,6 % tal-approprjazzjonijiet għall-ħlasijiet disponibbli;
               
            
         L-approprjazzjonijiet riportati
      
      
                  3.
               
               
                  Jinnota mill-kontijiet annwali li EUR 1 160 170 tal-approprjazzjonijiet għall-impenji kkuntrattati sal-aħħar tal-2011 iżda li kienu għadhom ma tħallsux ġew riportati għall-2012; jinnota, barra minn hekk, li l-kanċellazzjoni ta’ approprjazzjonijiet għall-ħlasijiet mhux użati riportati (9) mis-sena preċedenti jammontaw għal EUR 151 710;
               
            
                  4.
               
               
                  Jirrikonoxxi mill-RAA li għas-sena finanzjarja 2011, ir-riporti awtomatiċi tal-Aġenzija għall-2012 ammontaw għal EUR 2 161 172; jinnota, barra minn hekk, li f’termini tas-sehem ta’ ħlasijiet f’konformità mal-limiti taż-żmien tar-Regolament Finanzjarju, 87 % tal-ħlasijiet kollha saru fi ħdan il-miri legali. Għall-fatturi kummerċjali, 79 % tħallsu fi żmien 30 ġurnata legali u madwar 91 % tad-dikjarazzjonijiet tal-ispejjeż (rimborżi lill-persunal u l-esperti) tħallsu fi żmien il-45 ġurnata legali; jinkoraġġixxi lill-Qorti tal-Awdituri tindika l-informazzjoni dwar ir-riporti fir-rapport tagħha dwar il-kontijiet annwali tal-Aġenzija għas-sena finanzjarja 2012;
               
            
         Sistema kontabilistika
      
      
                  5.
               
               
                  Josserva li fil-kontijiet annwali tal-Aġenzija (10) għas-sena finanzjarja 2011, il-kontijiet huma ġestiti mis-sistema tal-kontabilità bbażata fuq id-dovuti (ABAC) u l-kontijiet ġenerali huma amministrati mis-sistema SAP, li għandha interface diretta mas-Sistema ta’ Kontabilità Ġenerali tal-Kummissjoni;
               
            
         Proceduri ta’ akkwist
      
      
                  6.
               
               
                  Jistieden lill-Aġenzija ttejjeb il-proċeduri ta’ akkwist; josserva li l-Qorti tal-Awdituri nnotat punti ta’ dgħufija f’dan ir-rigward (jiġifieri l-Aġenzija ma ddokumentatx b’mod adegwat l-istima tal-valuri tal-kuntratt fil-fajls tal-akkwist);
               
            
                  7.
               
               
                  Jirrikonoxxi mill-Qorti tal-Awdituri li l-Aġenzija għandha ttejjeb it-trasparenza tal-proċeduri billi timplimenta kriterji tal-għażla għall-offerenti aktar speċifiċi;
               
            
                  8.
               
               
                  Jinnota bi tħassib mill-Qorti tal-Awdituri li l-Aġenzija għad m’għandhiex proċeduri adegwati fis-seħħ għar-reġistrazzjoni u l-kontabilità tal-ispejjeż relatati mal-ġenerazzjoni ta’ assi intanġibbli interni;
               
            
         Proċeduri ta’ reklutaġġ
      
      
                  9.
               
               
                  Jinnota mill-Qorti tal-Awdituri li l-Aġenzija għandha ttejjeb ulterjorment il-proċeduri tal-għażla tal-persunal (jiġifieri l-avviżi ta’ post battal ma pprovdewx informazzjoni dwar ilmenti għall-proċeduri ta’ appell; ma kienx hemm biżżejjed dokumentazzjoni dwar il-laqgħat tal-Bord tal-Għażla u f’każ wieħed ta’ reklutaġġ l-Awtorità tal-Ħatra naqset milli ssegwi l-lista tal-Bord tal-Għażla mingħajr ma tat raġuni); iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv konsiderevoli; għalhekk, iħeġġeġ lill-Kummissjoni tippermetti ċertu livell ta’ simplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;
               
            
                  10.
               
               
                  Jinnota mir-RAA (11) li erba’ Aġenti Temporanji (AT) u Aġent Kuntrattwali (AK) wieħed ġew reklutati, waqt li erba’ AT u AK wieħed telqu l-Aġenzija, dan wassal għal rata ta’ impjieg ta’ 97 % tal-postijiet previsti mit-tabella tal-persunal tal-2011;
               
            
                  11.
               
               
                  Jesprimi s-sodisfazzjon tiegħu għall-fatt li l-Qorti tal-Awdituri ddikjarat legali u regolari, taħt l-aspetti rilevanti kollha, it-tranżazzjonijiet sottostanti għall-kontijiet annwali tal-Aġenzija għas-sena finanzjarja 2011;
               
            
                  12.
               
               
                  Jirrikonoxxi mir-rapport ta’ segwitu tal-Aġenzija li d-dokumentazzjoni rigward il-proċeduri ta’ reklutaġġ ġiet riveduta fl-2012, sabiex iqis il-kummenti tal-Qorti tal-Awdituri;
               
            
         Tmexxija
      
      
                  13.
               
               
                  Jirrikonoxxi mill-Qorti tal-Awdituri li matul il-proċedura ta’ ħatra tad-Direttur Eżekuttiv, membru tal-Bord Amministrattiv kiser ir-regolamenti li jirregolaw il-ħatriet għal karigi ewlenin meta ħabbar il-kandidat li l-Kummissjoni kienet beħsiebha tivvota għalih; jirrikonoxxi li l-azzjonijiet tal-Membri tal-Bord Amministrattiv mhumiex fil-kontroll tal-Aġenzija u li għalhekk, id-Direttur Eżekuttiv mhuwiex responsabbli għall-proċedimenti;
               
            
         Rendiment
      
      
                  14.
               
               
                  Jilqa’ l-inizjattiva tal-Aġenzija li tkompli tipprepara l-Programmi ta’ Ħidma Pluriennali u Annwali tagħha; jenfasizza l-importanza ta’ tali dokument sabiex l-Aġenzija tkun tista’ tagħmel arranġamenti organizzattivi effettivi biex timplimenta l-istrateġija tagħha u tilħaq l-objettivi tagħha; jinnota li l-Aġenzija ssegwi perspettiva pluriennali għall-programm ta’ ħidma u l-ippjanar ta’ riżorsi tagħha billi tfassal Programm ta’ Ħidma Pluriennali, Pjan ta’ Politika Pluriennali għall-Persunal u pjan strateġiku pluriennali għall-IT; jinnota, barra minn hekk, li mill-2010 l-Aġenzija għandha pjan strateġiku għall-IT fis-seħħ, li jiġi rivedut u aġġornat kull sena;
               
            
                  15.
               
               
                  Jissottolinja l-importanza tal-kompiti tal-Aġenzija u jilqa’ l-prestazzjoni effiċjenti u effettiva tagħha, li l-Kumitat għas-Sajd seta’ josserva waqt iż-żjara tiegħu lill-Aġenzija f’Ġunju 2010 u waqt iż-żjara tiegħu fid-29-30 ta’ Ottubru 2012; jinnota li waqt iż-żjara tiegħu tad-29-30 ta’ Ottubru 2012, ġew diskussi kwistjonijiet importanti bħall-ħolqien ta’ “Żoni Reġjonali ta’ Kontroll” sabiex jinħoloq valur miżjud Ewropew;
               
            
         Awditjar intern
      
      
                  16.
               
               
                  Jilqa’ l-inizjattiva tal-Aġenzija li fl-2008 waqqfet funzjoni ta’ awditjar intern sabiex tagħti sostenn u konsulenza lid-Direttur Eżekuttiv u lill-maniġment tal-kontroll intern, il-valutazzjoni tar-riskju u l-awditjar intern; jinnota li l-Aġenzija ma tagħmilx użu minn Kapaċità tal-Awditjar Intern (IAC) iżda tikkondividi dan is-servizz mal-Aġenzija Ewropea għas-Sigurtà Marittima (EMSA) ta’ Lisbona; jirrikonoxxi, għal dan l-għan, li ftehim dwar il-livell ta’ servizz bejn l-Aġenzija u l-EMSA ġie ffirmat fis-17 ta’ Ġunju 2008;
               
            
                  17.
               
               
                  Jinnota mill-IAS tal-Aġenzija li l-Aġenzija rrivediet kemm l-implimentazzjoni ta’ standards għall-kontroll intern (2008) kif ukoll l-ewwel segwitu tagħha (2009); jirrikonoxxi li l-Aġenzija tqis li r-riżultati ġew implimentati b’mod adegwat u effettiv;
               
            
                  18.
               
               
                  Jirrikonoxxi li fl-2011, fuq talba speċjali tad-Direttur Eżekuttiv, l-IAC għamlet awditjar limitat fuq il-ħlasijiet tas-salarji sabiex tivvaluta l-kontrolli interni fuq iċ-ċiklu tal-ħlas tas-salarju b’enfasi speċjali fuq id-dokumentazzjoni tal-fajls tal-ħlasijiet; jinnota mill-IAS (12) li l-IAC wettqet ukoll awditjar immirat fuq il-ġestjoni tal-inventarju fl-Aġenzija, sabiex tagħti lid-Direttur Eżekuttiv assigurazzjoni indipendenti dwar l-adegwatezza u l-applikazzjoni effettiva tal-ICS rigward ir-reġistrazzjoni tal-assi;
               
            
                  19.
               
               
                  Jinnota mir-RAA li l-IAS, b’konformità mal-pjan strateġiku 2010-2012, wettaq awditjar tal-proċess ta’ eżekuzzjoni tal-baġit kif ukoll eżerċizzju ta’ valutazzjoni tar-riskju tal-IT, fl-2010;
               
            
                  20.
               
               
                  Jirrikonoxxi li fl-2011, l-IAS wettaq awditjar dwar “Bini ta’ Kapaċità - Taħriġ u Żvilupp” sabiex issir valutazzjoni u d-Direttur Eżekuttiv u l-Bord Amministrattiv jingħataw assigurazzjoni indipendenti rigward l-adegwatezza u l-applikazzjoni effettiva tas-sistema ta’ kontroll intern dwar “Bini ta’ Kapaċità — Taħriġ u Żvilupp”;
               
            
                  21.
               
               
                  Josserva mill-IAS li fl-2011, l-IAC wettqet ukoll reviżjoni sħiħa tal-implimentazzjoni tal-istandards tal-kontroll intern fi ħdan l-Aġenzija;
               
            
                  22.
               
               
                  Jinnota li l-IAS kien mistieden jippreżenta l-istat ta’ ħidma u l-pjan strateġiku IAS 2013-2015 lill-Bord tal-Aġenzija, f’Ottubru 2011;
               
            
                  23.
               
               
                  Jirrikonoxxi mill-IAS li l-Aġenzija ħatret il-Koordinatur għall-Kontroll Intern fl-2011 u stabbilixxiet linji gwida interni għall-ġestjoni tar-riskju, inklużi l-proċedura għar-reviżjoni regolari tal-ICS u l-aġġornar regolari tar-reġistru tar-riskju tal-Aġenzija; jistieden, madankollu, lill-Aġenzija tgħarraf lill-awtorità tal-kwittanza dwar l-azzjonijiet ulterjuri meħuda u r-riżultati miksuba;
               
            
                  24.
               
               
                  Jirrikonoxxi li l-Aġenzija ħadet il-miżuri meħtieġa fir-rigward ta’ dawn il-kwistjonijiet li ġejjin:
                  
                              —
                           
                           
                              id-drittijiet ta’ aċċess ABAC għall-Uffiċjali Awtorizzanti b’Delega (AODs);
                           
                        
                              —
                           
                           
                              id-dewmien fil-pagamenti;
                           
                        
                              —
                           
                           
                              politika għall-ġestjoni ta’ eċċezzjonijiet u t-twaqqif ta’ Reġistru ċentrali għall Eċċezzjonijiet;
                           
                        jinnota li ż-żewġ rakkomandazzjonijiet ferm importanti tal-IAS, jiġifieri l-adattament tad-drittijiet ta’ aċċess għas-sistema ABAC għall-AODs u t-twaqqif u l-implimentazzjoni ta’ politika għall-ġestjoni tal-eċċezzjonijiet u Reġistru tal-Eċċezzjonijiet ċentrali issa huma kkunsidrati konklużi mill-IAS;
               
            
                  25.
               
               
                  Jinnota mir-rapport ta’ segwitu (13) tal-Aġenzija li fir-rigward tar-rappurtar tal-eċċezzjonijiet, il-flussi tax-xogħol kollha ġew dokumentati u diġà hemm listi ta’ kontroll disponibbli għall-maġġoranza tal-proċessi, ir-rwol u l-obbligi ta’ kull attur involut f’tranżazzjoni huma definiti b’mod ċar u dan, flimkien mar-rappurtar fil-ħin tal-eċċezzjonijiet, jiżgura segwitu adegwat għall-irregolaritajiet potenzjali;
               
            
                  26.
               
               
                  Jirreferi, fir-rigward tal-osservazzjonijiet l-oħrajn li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (14) dwar il-prestazzjoni, il-ġestjoni finanzjarja u l-kontroll tal-aġenziji.
               
            
         (1)  ĠU C 388, 15.12.2012, p. 86.
      
         (2)  ĠU L 248, 16.9.2002, p. 1.
      
         (3)  ĠU L 298, 26.10.2012, p. 1.
      
         (4)  ĠU L 128, 21.5.2005, p. 1.
      
         (5)  ĠU L 357, 31.12.2002, p. 72.
      
         (6)  ĠU L 286, 17.10.2012, p. 169.
      
         (7)  Kontijiet annwali definittivi 2011, Ġunju 2012, p. 26.
      
         (8)  Rapport ta’ Attività Annwali 2011, p. 125.
      
         (9)  Kontijiet annwali definittivi 2011, Ġunju 2012, p. 27.
      
         (10)  Kontijiet annwali definittivi 2011, Ġunju 2012, p. 18.
      
         (11)  Rapport ta’ Attività Annwali 2011, p. 122.
      
         (12)  Rapport Annwali dwar l-attività interna 2011, p. 4.
      
         (13)  Rapport dwar il-miżuri li ttieħdu fid-dawl tar-rakkomandazzjonijiet tal-Parlament Ewropew fid-deċiżjoni tiegħu tal-10 ta’ Mejju 2012, p. 5.
      
         (14)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali).